《游麻姑山仙都观》
宋代·洪炎

浥露出南郭，遵涂眄西岭。幽寻不惮远，陟巘造殊境。

悬瀑泻天不，高斋跨参井。麻姑固神人，上下凌倒景。

逸驾不容追，遗踪抟尘影。仙坛独岿然，藓蚀此山顶。

古屋鸣鸺鹠，污池浴蛙黾。葛颜有异闻，源委邈难省。

空馀丰碑字，欻若猊骥骋。永言赏心遇，所乐尘务屏。

濯缨欲师孔，斲鼻还思郢。安得斯人徒，置论挈裘领。

圣真岂远而，炯炯金在矿。九渊孕明月，七返閟神鼎。

至道如可求，汲深愿修绠。

作者简介：洪炎（1067～1133），字玉甫，南昌（今属江西）人。黄庭坚外甥，出生书香门第，由祖母启蒙，洪炎与洪朋、洪刍、洪羽四兄弟，都是诗人，号称“豫章四洪”江西诗派诗人。